สปสช. เล็งพิจารณาเพิ่มสิทธิประโยชน์ใหม่บริการรักษาภาวะผู้มีบุตรยาก รอหน่วยงานที่เกี่ยวข้องส่งข้อมูลครบ
นพ.จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) กล่าวถึงการจัดชุดสิทธิประโยชน์รักษาภาวะมีบุตรยาก เพื่อเสริมมาตรการกระตุ้นอัตราการเกิดในประเทศไทย หลังปัจจุบันอัตราเด็กเกิดใหม่อยู่ในภาวะวิกฤติ ว่า คณะกรรมการหลักประกันสุขภาพแห่งชาติ (บอร์ด สปสช.) มีมติเมื่อเดือนพฤศจิกายน .2564 ออกสิทธิประโยชน์ใหม่ เพิ่มการให้บริการรักษาภาวะผู้มีบุตรยากสามารถเบิกจ่ายได้ แต่ยังยกเว้นกรณีตั้งครรภ์แทน (อุ้มบุญ) ขณะนี้อยู่ระหว่างรอทางราชวิทยาลัยสูตินรีแพทย์แห่งประเทศไทย และกรมอนามัยส่งรายละเอียดว่าจะให้การรักษาครอบคลุมอะไรบ้าง เพื่อที่ สปสช.พิจารณาบรรจุในสิทธิประโยชน์ กำหนดค่าใช้จ่ายต่อไป ซึ่งคาดว่าการพิจารณาคัดเลือกของ สปสช.จะใช้เวลาไม่นาน หากส่งรายการเข้ามาเป็นเทคโนโลยีที่เคยใช้อยู่แล้ว มีการศึกษาความคุ้มค่าไว้แล้ว แต่หากเป็นเทคโนโลยีใหม่ อาจต้องใช้เวลาศึกษาเพิ่มเติม